钦定古今图书集成/明伦汇编/氏族典/第086卷 > 胡松
## 钦定古今图书集成/明伦汇编/氏族典/第086卷 > 胡松

按《明外史胡松传》：“松字汝茂，滁人。幼嗜学，尝辑古名
臣章奏，慨然有用世志。嘉靖八年，成进士，知东平，再
迁南京礼部郎中，历山西提学副使。三十年，上边务
十二事。帝嘉其忠恳，进秩左参政。松疏上，当事者已
恶其侵官，及迁擢，益忌之，不畀以兵柄，令于三关听
用，欲牵制之，以败其事。寇大入，抵太原，给事中冯良”
知遂劾松“建言冒赏，无寸功。”纪功科道官张尧年等
论松虚议无补，遂斥为民。至三十五年，以赵文华言，
起陕西参政，分守平凉。三迁江西布政使。以右副都
御史巡抚其地。所部多盗，松遣将削平。进兵部右侍
郎，巡抚如故。居三年，召理部事。进左侍郎，改吏部。迁
南京兵部尚书，参赞机务，代郭朴为吏部尚书。松洁
己好修，富经术。晚主铨柄，以振拔淹滞为己任。甫七
月病卒。赠太子少保，谥“恭肃。”